Dôvodová  správa

A. Všeobecná časť

	Zámerom návrhu zákona, ktorým sa menia a dopĺňajú zákony súvisiace s presunom niektorých pôsobností z Policajného zboru je reagovať na zmeny vyplývajúce z realizácie nového usporiadania miestnej štátnej správy. V rámci ďalšieho postupu decentralizácie verejnej správy sa od 1. januára 2004 zrušujú okresné úrady a zriaďujú sa viaceré sústavy miestnych orgánov štátnej správy vrátane obvodných úradov.
	V súlade s uznesením vlády č. 444/2003 sa ukladá nerealizovať presun pôsobností z Policajného zboru na krajské a okresné úrady v roku 2004 a oddialiť účinnosť presunu pôsobností na úsekoch občianskych preukazov, cestovných dokladov, vodičských preukazov a niektorých dopravno-správnych činností na 1. júl 2006. Odklad účinnosti presunu predmetných pôsobností je determinovaný aj potrebou doriešiť otázky súvisiace so zabezpečením vydávania nových dokladov Slovenskej republiky formátu Európskej únie.
Posun účinnosti ustanovení týkajúcich sa hlásenia a evidencie pobytu občanov a registra obyvateľov si vyžadujú zmeny v technologickom riešení registra obyvateľov a potreba realizácie vecných zmien súvisiacich s úpravou práv a povinností fyzických a právnických osôb pri výkone štátnej správy na tomto úseku. Začatie prevádzky nového registra obyvateľov sa predpokladá 1. októbra 2004.
	Návrh zákona obsahuje novelu zákona o občianskych preukazoch, ktorá umožní vydávanie občianskych preukazov i občanom pozbaveným spôsobilosti na právne úkony. V zákone o premávke na pozemných komunikáciách sa ukladá osobám povinnosť podrobiť sa nasnímaniu podoby pri vyhotovení vodičského preukazu. Úpravou zákona o cestovných dokladoch sa má dosiahnuť, aby občania Slovenskej republiky mohli vycestovať do štátov Európskej únie aj na základe občianskeho preukazu.
	Navrhovaná právna úprava nemá dopad na verejné financie a nevyplývajú z nej nijaké  nároky na pracovné sily. Návrh zákona nemá dopad na zamestnanosť, tvorbu pracovných miest, ani na životné prostredie. 
Návrh zákona je v súlade s Ústavou Slovenskej republiky, ústavnými zákonmi a zákonmi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.
Vzhľadom na obsah doložky zlučiteľnosti nie je potrebná tabuľka zhody.

Doložka zlučiteľnosti
návrhu zákona
s právom Európskych spoločenstiev a právom Európskej únie

1.   Navrhovateľ právneho predpisu:
Vláda Slovenskej republiky 

2.   Názov návrhu právneho predpisu:
Zákon, ktorým sa menia a dopĺňajú zákony súvisiace s presunom niektorých pôsobností z Policajného zboru

3.   Záväzky Slovenskej republiky vo vzťahu k Európskym spoločenstvám a Európskej únii:
a)	identifikácia predmetu návrhu právneho predpisu z pohľadu Európskej dohody o pridružení, Národného programu pre prijatie acquis communautaire, Partnerstva pre vstup, Bielej knihy, screeningu a plánu legislatívnych úloh vlády Slovenskej republiky: bezpredmetné 
b)	identifikácia záväzkov vyplývajúcich zo schválených negociačných pozícií v príslušnej kapitole, ktorá je predmetom návrhu právneho predpisu: bezpredmetné 

4.   Problematika návrhu právneho predpisu: 
a)	je upravená v práve Európskych spoločenstiev: bezpredmetné
b)	nie je upravená v práve Európskych spoločenstiev: bezpredmetné
c)	je upravená v práve Európskej únie: bezpredmetné
d)	nie je upravená v práve Európskej únie: bezpredmetné

5.   Stupeň zlučiteľnosti návrhu právneho predpisu s právom Európskej únie:
Úplná

6.   Gestor:
Bezpredmetné

7.  Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie:
Nezúčastnili sa

B. Osobitná časť
	
K článku I

K bodom 1, 3 až 12:
	Platná právna úprava ukladá štátnym občanom Slovenskej republiky, ktorí dosiahnu 15 rokov veku a majú trvalý pobyt na území Slovenskej republiky, povinnosť mať občiansky preukaz s výnimkou občanov, ktorí sú rozhodnutím súdu pozbavení spôsobilosti na právne úkony. Na základe podnetov tretieho sektora, najmä Združenia na pomoc ľuďom s mentálnym postihnutím v Slovenskej republike, ako aj zákonných zástupcov občanov pozbavených spôsobilosti na právne úkony sa navrhuje, aby občiansky preukaz mali aj títo občania. Zmena právnej úpravy je odôvodnená problémami súvisiacimi s overovaním totožnosti občanov pozbavených spôsobilosti na právne úkony pri vybavovaní ich oprávnených  záležitostí a preukazovaním skutočností uvedených v občianskom preukaze, ako sú napríklad štátne občianstvo, adresa trvalého pobytu a rodné priezvisko. Rozhodnutia súdov o pozbavení spôsobilosti na právne úkony, uznesenia súdov o ustanovení opatrovníka a potvrdenia o trvalom pobyte vydávané ohlasovňami zákonným zástupcom sú nedostatočné a neobsahujú fotografiu občana. 
	Taktiež v dôsledku platnej právnej úpravy na úseku občianskych preukazov si nemôžu občania s ťažkým zdravotným postihnutím uplatňovať práva na rôzne výhody a zľavy, na ktoré majú právo podľa zákona č. 195/1998 Z. z. o sociálnej pomoci v znení neskorších predpisov. Podľa § 57 a prílohy č. 6 citovaného zákona je preukaz občana s ťažkým zdravotným postihnutím platný len s predloženým občianskym preukazom. Vzhľadom na uvedené dôvody je požiadavka na úpravu zákona o občianskych preukazoch odôvodnená.

	K bodu 2:
Upravuje sa pôsobnosť obvodných úradov pri vydávaní občianskych preukazov, pretože okresné úrady sa zrušujú zákonom o krajských úradoch a obvodných úradoch a o zmene a doplnení niektorých zákonov.  

K bodu 13:
	Zmena termínu presunu evidencií z krajských a okresných riaditeľstiev Policajného zboru na obvodné úrady vyplýva zo zmeny termínu presunu pôsobností na úseku občianskych preukazov.

K článku II

	K bodom 1 a 5:
	Navrhovanou zmenou sa rieši presun pôsobností súvisiacich s vydávaním vodičských preukazov a niektorých dopravno-správnych činností z okresných úradov na obvodné úrady.

	K bodom 2 až 4 a 6:
	V súvislosti s technickým zabezpečením nových vodičských preukazov a po konzultáciách s orgánmi Európskej únie k tejto problematike bude potrebné pri výrobe nových vodičských preukazov použiť digitalizovanú podobu držiteľa vodičského preukazu. Vzhľadom na to je potrebné v tomto smere vykonať nevyhnutné úpravy v zákone o premávke na pozemných komunikáciách, ktoré spočívajú najmä v ustanovení povinnosti podrobiť sa nasnímaniu podoby na účely vyhotovenia vodičského preukazu. Nasnímanie sa bude vykonávať na náklady orgánu, ktorý vydáva vodičský preukaz. 

	K bodu 7:
	Zákonom o krajských úradoch a obvodných úradoch a o zmene a doplnení niektorých zákonov sa ustanovuje štruktúra obvodných úradov tak, že v hlavnom meste Slovenskej republiky Bratislave a v meste Košice sa zriaďuje len jeden obvodný úrad. Vzhľadom na uvedené riešenie je potrebné vykonať navrhovanú zmenu. 

	K bodu 8:
	S účinnosťou pôsobnosti zmien vykonaných zákonom č. 441/2001 Z. z. je potrebné zmeniť aj pôsobnosť v § 120 ods. 1 zákona.

	K bodu 9:
	Zmena termínu presunu evidencií z krajských a okresných riaditeľstiev Policajného zboru na obvodné úrady vyplýva zo zmeny termínu presunu pôsobností na úseku vodičských preukazov a niektorých dopravno-správnych činností.

K článku III

	K bodu 1:
	Navrhovanou zmenou sa rieši presun pôsobností súvisiacich s vydávaním cestovných dokladov z okresných úradov na obvodné úrady.

	K bodu 2:
	Upravuje sa miestna príslušnosť na vydanie cestovného pasu, ak žiadateľ nemá trvalý pobyt na území Slovenskej republiky. V týchto prípadoch bude miestne príslušným orgánom na vydanie cestovného pasu Obvodný úrad Bratislava.

	K bodu 3:
	V súlade s potrebou transpozície smernice Rady č. 73/148/EHS z 21.5.1973 o zrušení obmedzenia pohybu a pobytu v rámci spoločenstva pre štátnych príslušníkov členských štátov so zreteľom na usadenie sa a poskytovanie služieb sa zakotvuje možnosť vycestovania občanov Slovenskej republiky do štátov Európskeho hospodárskeho priestoru aj na základe občianskeho preukazu.

	K bodu 4:
	Navrhovaný termín presunu evidencií z krajských a okresných riaditeľstiev Policajného zboru na obvodné úrady súvisí s presunom termínu pôsobností na úseku cestovných dokladov.

	K článku IV

	Navrhuje sa odložiť termín účinnosti zákona č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky z 1. júla 2004 na 1. októbra 2004, najmä vzhľadom na potrebu vecných zmien niektorých ustanovení zákona a nového technologického riešenia informačného systému.

K článku V

V súlade s príslušným uznesením vlády sa navrhuje posunúť termín presunu niektorých pôsobností z orgánov polície na obvodné úrady na 1. júl 2006. 

	K článku VI

	Nadobudnutie účinnosti tohto zákona sa navrhuje pristúpením Slovenskej republiky k Európskej únii, s výnimkou tých ustanovení, ktoré nadobúdajú účinnosť 1. júla 2006. Ide o ustanovenia, ktoré vymedzujú pôsobnosť obvodných úradov na úsekoch občianskych preukazov, niektorých dopravno-správnych činností a cestovných dokladov.